Man vas oor poging tot moord op verkeersbeampte(Argieffoto: Kent Williamson) ŉ 47-jarige man is Vrydag in Phokeng in Noordwes in hegtenis geneem op aanklag van poging tot moord, die rig van ŉ vuurwapen en die onwettige besit van ŉ vuurwapen en ammunisie. Kapt. Aafje Botma, woordvoerder van die polisie, sê die verdagte is in hegtenis geneem toe hy ŉ verkeersbeampte wou skiet. “Volgens inligting wat in hierdie stadium beskikbaar is, was twee verkeersbeamptes aan diens in ŉ amptelike voertuig toe hulle ŉ Toyota Corolla op die R565-pad in Boshoek buite Phokeng voorgekeer het. Die motoris is voorgekeer ná hy ŉ stopteken verontagsaam het.” Nadat die motoris langs die pad stilgehou het, het hy uit die motor geklim, die verkeersbeamptes genader en om verskoning gevra. “Een van die verkeersbeamptes het intussen die motor genader waar drie insittendes steeds in die motor gesit het. Hy het ŉ vuurwapen in die motor opgemerk en teruggekeer om sy kollega te waarsku. Die verdagte, wat die gesprek gehoor het, het ŉ versteekte vuurwapen te voorskyn gebring en gepoog om die beamptes te skiet, maar die vuurwapen het vasgehaak.” Een van die verkeersbeamptes het ŉ skoot afgevuur en die verdagte in die bors getref. “Die gewonde verdagte en sy drie passasiers het toe in verskillende rigtings weggehardloop. Die gewonde verdagte het ŉ paar meter daarvandaan egter geval en hy is in hegtenis geneem en polisiebeamptes is ontbied.” Die verdagte is na ŉ plaaslike hospitaal geneem vir mediese behandeling. “Terwyl die toneel ondersoek is, het die polisie op drie pistole, ŉ haelgeweer en patrone afgekom.” ŉ Soektog duur voort na die drie verdagtes wat van die toneel gevlug het. Die verdagte sal na verwagting binnekort in die hof verskyn. Brig. Joel Pheto, waarnemende distrikskommissaris, het die verkeersbeamptes geloof vir hul paraatheid wat gelei het tot die inhegtenisneming en konfiskering van die vuurwapens en ammunisie.